Al è un cambiament storic chel jessût des elezions politichis dai 2 di Jugn in Groenlande. Il partît socialdemocratic Siumut, che al à guviernave la isule artiche dal 1979 (an di conession de autonomie), al à patît une sconfite une vore pesante par man de liste de çampe indipendentiste Inuit Ataqatigiit (Comunitât Inuit). Propit i indipendentiscj, che a àn vût il 43,7% des preferencis e dopleât i lôr vôts, a saran cumò clamâts a formâ il gnûf guvier groenlandês. Intal Landsting, il Parlament autonomic, Inuit Ataqatigiit al varà une rapresentance di 31 deputâts; i socialdemocratic dal Siumut a ‘nt varan 9 (26,5% dai vôts, il cuatri par cent in mancul dal 2005); i conservadôrs dal Partît Democratic 4 (12,7% des preferencis, cuasi il dîs par cent in mancul rispiet aes ultimis elezions); i liberâi dal Atassut 3 (10,9% dai vôts, sù par jù la metât dal 2005); e i centriscj dal Kattusseqatigiit Partiat 1 (3,8% des preferencis). La çampe indipendentiste – vuidade di Kuupik Kleist – e sarà cumò clamade a gjestî lis 33 gnovis competencis otignudis cul referendum dal Novembar dal an passât e, tra chestis, il control des risorsis naturâls de isule (tant che petroli, gas, e aur) che cul ritirâsi dai glaçârs a saran plui facilis di sfrutâ. Si trate, duncje, di un altri pas indenant in direzion de plene indipendence de Groenlande de Danimarcje.
Font: Politiken.dk, 03/06/09; Gara, 04/06/09
fur_Latn oci_Latn